Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 2 Pv 276/15/8811	Trebišov, 28.7.2015
EEČ : 2-69-375-2015

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov a iné trestné činy

Rozhodol: 	prokurátor Okresnej prokuratúry Trebišov
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Dňa 08.05.2015 v čase okolo 04.00 h v rodinnom dome XXXXX v obci XXXXX sa vyhrážal svojej manželke XXXXX, že keď neodíde so synom z rodinného domu, tak ju zničí  a bude s nimi zle, v čase o 08.30 h jej dal čítať nejaký papier a následne druhý, pričom keď mu povedala, že nemôže čítať dva papiere naraz, tak sa nazlostil, kričal a hodil do nej mobilný telefón, ktorým, ju však netrafil, keď to uvidel, rozbehol sa k nej s vystretými rukami, kričal a nadával jej, že s ňou bude zle, na čo ona zo strachu o svoj život a zdravie ušla do kotolne, zatvorila za sebou dvere a vybrala zo zámku kľučky, aby sa nedali otvoriť, keď to manžel zistil, začal búchať na dvere, že keď okamžite neotvorí, tak ju zabije, zastrelí ju a začal dvere otvárať kúskom dreva, čo sa mu aj podarilo, dvere otvoril, avšak práve vtedy prišli policajti a v ďalšom útoku mu zabránili, týmto konaním vzbudil u poškodenej XXXXX, XXXXX, trvale bytom XXXXX XXXXX dôvodnú obavu, že svoje vyhrážky uskutoční.

	Dňa 08.05.2015 o 08.35 h telefonicky na Obvodnom oddelení PZ Streda nad Bodrogom, nahlásila XXXXX, že sa jej vyhráža manžel, že ju zastrelí na základe čoho bola na miesta vyslaná hliadka v zložení ppráp. XXXXX a práp. XXXXX, ktorí po príchode na miesto našli obvineného XXXXXa na dvore rodinného domu, oznámili mu, že bolo jeho manželkou podané oznámenie a vyzvali ho aby išiel s nimi podať vysvetlenie na Obvodné oddelenie PZ, čo on odmietol, kričal na nich aby vypadli, že nemajú žiadne právo tam byť, že on nikam nejde a vošiel do vnútra domu, pričom policajti išli za ním až do kuchyne na prízemí domu, kde ho našli sedieť za stolom, tam ho opätovne viackrát vyzvali aby išiel s nimi a tiež ho upozornili, že ak neuposlúchne, tak budú voči nemu použité donucovacie prostriedky, keď obvinený stále odmietal ísť policajtmi, tak k nemu pristúpil ppráp. XXXXX aby ho chytil, vtedy sa obvinený prudko postavil, chytil ppráp. XXXXX za ramená a tlačil ho k stene, pričom hneď priskočil druhý člen hliadky práp. XXXXX, ktorý chytil XXXXX za ľavú ruku, ppráp XXXXX XXXXX sa otočil a chytil ho za druhú ruku, spoločne ho položili na kreslo, kde mu nasadili putá a doviedli ho do služobného motorového vozidla, pričom po celý čas zákroku obvinený kládol aktívny odpor, a následne ho odviezli na Obvodné oddelenie PZ Streda nad Bodrogom, pričom pri útoku utrpel ppráp. XXXXX, nar. XXXXX, trvale bytom XXXXX poranenie a to, povrchové škrabance v oblasti vnútornej strany pravého ramena s dobou liečenia do 7 dní, pričom zranenie si nevyžiadalo práceneschopnosť, materiálna škoda mu nevznikla.

lebo obvinený nebol v čase činu pre nepríčetnosť trestne zodpovedný

Odôvodnenie:
	Uznesením vyšetrovateľa OR PZ, OKP, 2. oddelenie vyšetrovania Trebišov pod sp. zn. ORP-280/2-VYS-TV-2015 z 26.05.2015 bolo vznesené obvinenie XXXXX za prečin nebezpečného vyhrážania podľa § 360 ods. 1, ods. 2  písm. b/ Tr. zákona a za prečin útoku na verejného činiteľa podľa § 323 ods. 1 písm. a/ Tr. zákona na tom skutkovom základe, ako je to uvedené vo výrokovej časti tohto uznesenia. 

	Úkonmi, ktoré boli v predmetnej trestnej veci vykonané bolo preukázané, že tieto skutky XXXXX majú znaky oboch uvedených prečinov a že tieto spáchal obvinený XXXXX. 

	V rámci vyšetrovania bol okrem iných úkonov vypracovaný aj znalecký posudok z odboru zdravotníctvo a farmácia, odvetvie psychiatria, ktorým bol posúdený duševný stav XXXXX
	
Zo záveru tohto znaleckého posudku je zrejmé, že obv. XXXXX trpí závažnými duševnými poruchami: „Trvalá porucha s bludmi“ a „Ťažká depresívna porucha s psychotickými prejavmi“, ktoré sú po dlhodobej ústavnej liečbe v štádiu relatívnej remisie. Obvinený trpel uvedenými duševnými poruchami i v dobe spáchania trestných činov a tieto poruchy mali podstatný vplyv na jeho rozpoznávacie a ovládacie schopnosti vzhľadom na spáchanú trestnú činnosť, ktorej sa dopustil. Vedomie obvineného bolo v čase spáchania skutkov okupované bludnými obsahmi, ktoré riadili jeho konanie, preto obvinený nebol schopný ovládať svoje konanie, ani nebol schopný posúdiť spoločenskú nebezpečnosť svojho konania. Jeho rozpoznávacie a ovládacie schopnosti, vzhľadom na spáchanú trestnú činnosť boli znížené v miere podstatnej, prakticky išlo o ich úplné vymiznutie. 

Súčasný stav obvineného podmienený adekvátnou dlhodobou ústavnou liečbou mu aktuálne umožňuje plne chápať zmysel trestného konania, jeho pobyt na slobode nie je pre spoločnosť nebezpečný.

	Podľa § 215 ods. 1 písm. e/ Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

	Vzhľadom na vyššie uvedené skutočnosti poukazujúc na závery znaleckého dokazovania bolo preto potrebné rozhodnúť tak, ako je to uvedené vo výroku tohto uznesenia a trestné stíhanie proti XXXXX zastaviť. 

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho oznámenia na Okresnú prokuratúru v Trebišove.
Sťažnosť má odkladný účinok.

JUDr. Peter Prokopovič
prokurátor